The 5 Percent Community

The 5 Percent Community (T5PC) var et norsk pyramidespill som gikk konkurs i november 2004.


== Forretningskonsept ==
Selskapet ble startet i 2000 av Jim Aleksander Anderson (da Jim Wolden), Chim Kjølner og Andreas Grøstad, og vokste rask ved aggressivt salg. De første advarslene mot selskapet ble publisert i tidsskriftet Kapital i 2002, men advarslene prellet av på medlemmene/investorene som stadig skjøt inn mere penger, og fikk tilbakemeldinger om at verdien vokste. Selskapet tjente hovedsakelig penger på aksjesalg, i tillegg til noe produktsalg av bl.a. PC-er. Muligheten for gevinst lå i verving og fortjeneste på aksjene. Pengene som ble skutt inn, ble i stor grad brukt til «fest og moro» for selskapets ledelse.

I Oslo arrangerte T5PC samlinger med underholdning av kjente artister som Bertine Zetlitz, Vazelina Bilopphøggers og The Great Garlic Girls. Nærmere 55.000 personer hadde da angivelig meldt seg inn i T5PC, og til sammen betalt 260 millioner for vervepakker og aksjer. Omkring 100 millioner av dette var medlemsavgifter, mens selve emisjonen innbrakte 160 millioner, slik at de opprinnelige aksjonærene dermed fikk økt sine verdier med 12.000 %. Halvparten av gevinsten tilfalt selskapet Wynberg Ventures som eide 65 % av de stemmeberettigede aksjene i T5PC. T5PC ville ikke opplyse om dette kunne knyttes til Anderson. Derek Broughton eide 10 % av A-aksjene og tjente godt på å selge selskapet kurs og tester som kundene lastet ned fra internett, og som var en obligatorisk del av medlemspakkene de måtte kjøpe for å tjene penger på å verve nye medlemmer. Bare i juli og august 2003 tjente Broughton 200.000 kroner på motivasjonskursene og internettester om det gode liv. Aksjonærene som deltok i emisjonen, fikk kun stemmeløse B-aksjer; og aksjene de betalte opptil 3,60 kroner for, hadde pålydende kurs kr 0,000125. Offisielt planla T5PC å utvikle en nettbutikk med varer til fordelaktige priser og provisjon på andre medlemmers omsetning. Men nettbutikken tilbød bare rundt 20 produkter, for det meste verktøysett av flere typer. Medlemmene ble forespeilet at med 922 millioner aksjer og en kurs på 25 euro for disse, ville selskapets verdi komme til å utgjøre 190 milliarder kroner, dvs. 45 milliarder mer enn Statoil var priset til på Oslo børs.I 2004 sprakk boblen, og selskapet gikk konkurs. Selskapet hadde ved konkursen 50 000–80 000 medlemmer, og det antydes at medlemmene kan ha tapt så mye som én milliard kroner på selskapet. En av selskapets gründere er tidligere dømt for svindel, og sommeren 2004 ble det innledet etterforskning for brudd på aksjeloven. En rekke forhold har vært etterforsket av Økokrim og Skattekrim, men disse har ført til en rekke henleggelser. Kun to saker har kommet for retten, men førte ikke til dommer for pyramidespillvirksomhet. En av tiltalene førte til domfellelse av tre personer (blant dem Jørn Ronnie Tagge og Henrik Ellefsen) for bl.a. grovt økonomisk utroskap, og den andre tiltalen (mot Jørn Ronnie Tagge) ble avgjort i retten høsten 2008.


== Grunnleggerne ==


=== Jim Wolden ===
I etterkant av pyramideskandalen har Jim Wolden blitt beskrevet som hjernen bak T5PC. Idéen til konseptet fikk han som sentral nettverker i pyramidespillet portugisiske nettverksselskapet Alpha Club. I 2001 gikk Økokrim til aksjon mot selskapets norske virksomhet, men måtte legge saken bort etter at de skjønte at Lotteriloven på det tidspunktet ikke kunne felle produktbaserte pyramidespill. Den negative oppmerksomheten som fulgte førte likevel til at nettverket kollapset, men Wolden hadde hatt orkesterplass til avdekkingen av et stort hull i det norske lovverket. I tillegg til Alpha Club hadde han også deltatt i andre pyramidespill som Business Club og LifeWealth8.
En viktig del av Woldens strategi for å verve medlemmer til nettverket var å demonstrere en lukseriøs livsstil. Han fikk bygget en luksusvilla for fire millioner kroner han fikk lånt av et T5PS-selskap registrert i Karibia, Han eide også flere luksusbiler og hadde bestilt en yacht til 20 millioner kroner. Sistnevnte ble imidlertid aldri betalt og kjøpet ble hevet.Wolden skal ha tatt ut minst 40 millioner kroner fra T5PC-systemet. Kravet fra skatteoppkreveren i Sørum kommune var på ca. 20,8 mill. kroner. Konkursboet i T5PC hadde også krav mot Wolden på 13 millioner kroner. I 2006 ble han slått personlig konkurs.Wolden var blant de 11 T5PC-toppene som ble utsatt for etterforskning og razzia av Økokrim, men saken mot ham ble henlagt. Til tross for at han var hovedpersonen bak det største norske pyramidespillet gjennom alle tider har han altså ikke blitt dømt for pyramidespill, kun for regnskapsrot og unndragelse av merverdiavgift. I tillegg ble han i 2005 dømt for bedrageri i en sak som ikke er relatert til T5PC.Ettersom Woldens navn var blitt brettet ut i rikspressen fant han ut at han ville endre navn til Jim Anderson. I 2010 etablerte han et nytt nettverksselskap, Fortunelines, men dette ble en flopp. Omtrent samtidig etablerte han selskapet Club Toro FX der 13 000 medlemmer totalt skal ha investert 66 millioner kroner før alt kollapset. I 2016 var Anderson arkitekten bak nettverkselskapet Ultimate Business World (UBW) på oppdrag fra den norske forretningsmannen Paal Aschjem som har drevet virksomhet i Estland siden 1992. Etter negativ omtale i norsk og estisk presse kollapset også dette konseptet før det var kommet skikkelig i gang.


=== Chim Kjølner ===
Som leder i Oslo FpU havnet Chim Kjølner i medienes søkelys i 2000 da han ble knyttet til voldtektspåstander fra partifellen Cathrin Rustøen. Saken ble i 2001 henlagt etter bevisets stilling.
Jim Wolden kjente Kjølner og presenterte sin forretningsidé for ham og Andreas Grøstad. Disse tre ble da gründerne bak The 5 Percent Community.
Da T5PC kollapset ble Kjølner truet på livet av nordmenn som hadde investert penger i konseptet. Han flyttet senere til Aust-Agder og fortsatte som Frp-politiker der. Han skal ha hentet ut 3,2 millioner kroner fra selskapet før det gikk konkurs. I tillegg skal han ha tjent et ukjent beløp på aksjesalg.


=== Andreas Grøstad ===
Andreas Grøstad var sammen med Jim Wolden og Chim Kjølner gründer av T5PC, og han ble også styreformann i selskapet høsten 2004. Etter bare noen få uker i vervet begjærte han selskapet konkurs. Han var en av dem som ble siktet av Økokrim, men saken mot ham ble henlagt.


== Øvrige sentrale personer ==


=== Jørn Ronnie Tagge ===
Som styreleder i T5PC satt Jørn Ronnie Tagge med et betydelig juridisk ansvar for virksomheten i selskapet. Etterforskningen i etterkant av konkursen viste at han personlig hadde beriket seg betydelig fra midlene som var i omløp i T5PC, herunder en tur til Dubai som totalt kostet en million kroner. Han ble dømt for grovt økonomisk utroskap i Oslo tingrett i 2007, og dommen lød på to års fengsel hvorav halvannet år ubetinget. Året etter ble han idømt ytterligere ett års fengsel for å ha forledet medlemmene til å tro på urealistiske fremtidsutsikter for selskapet, til tross for at han selv var klar over at det ikke fantes noen reell verdiskapning av betydning.Allerede i november 2004 - samme måned som T5PC ble slått konkurs - var Tagge i gang igjen med Owners Group International, et nytt nettverksselskap hvor han selv og Jarl Moe var gründere. Selskapet var registrert på Seychellene. Grunnet hovedpersonenes historikk fra T5PC ble prosjektet fulgt med argusøyne av norske myndigheter, og det gikk bare noen måneder før virksomheten ble lagt ned.Senere har Tagge etablert virksomhet i Estland hvor hans fortid i T5PC ikke har gått upåaktet hen i media.


=== Hermund Enger ===
Som styremedlem i T5PC og involvert i aksjetransaksjoner ble Hermund Enger siktet av Økokrim, men siktelsen ble frafalt uten at det ble tatt ut tiltale.


=== Åge Rege ===
IT-konsulent Åge Rege var styremedlem i T5PC og ble siktet av Økokrim for sin rolle i selskapet, men siktelsen ble frafalt. Han måtte imidlertid stille som vitne i rettssaken mot de personene det ble tatt ut tiltale mot.


=== Tord Haugli ===
Tord Haugli var styremedlem i selskapene T5PC Invest og i T5PC Global Markets. Han eide også en tredjedel av selskapet HTO Norsk Consult som samarbeidet med T5PC. Det var dette selskapet som forsøkte å signere Diego Maradona som ambassadør for T5PC. I 2003 skal han ha mottatt 3,9 millioner i honorarer fra T5PC-systemet. Han emigrerte til Portugal da T5PC gikk overende.


=== Pål Roppen ===
I syv måneder var Pål Roppen administrerende direktør i T5PC, men valgte å forlate posten i november 2003. Han var blant dem som ble siktet av Økokrim, men siktelsen mot ham ble frafalt.


=== Tor Arne Barreng ===
Tor Arne Barreng var en bekjent av Jim Wolden og ble engasjert i T5PC. Han ble siktet for underslag av 13 millioner kroner. I 2006 ble det løsnet skudd mot huset hans, og det ble mistenkt at dette hadde sammenheng med hans engasjement i T5PC. Senere kom det frem at det var Arfan Bhatti som hadde avfyrt skuddene som en del av en pengeinnkrevingssak som ikke hadde noen direkte relasjon til T5PC. I 2007 ble siktelsen mot ham trukket.


=== Conny Bunjevic ===
Svenske Conny Bunjevic var viseadministrerende direktør da Pål Roppen trakk seg fra selskapet i november 2003, og overtok vervet som administrerende direktør etter Roppen.


=== Øyvind Horpestad ===
Blant de mange selskapene verdiene fra T5PC ble saltet bort gjennom var CellAll som ble knyttet til selskapet Celljump kontrollert av Øyvind Horpestad. Det var hans bekjentskap til Thomas Øye og Kristian Helgesen som satte ham i kontakt med ledelsen i T5PC. Navnet hans ble i media knyttet til pyramideskandalen, blant annet ved at han skal ha deltatt på presentasjoner av CellJump sammen med T5PC-topper samt at han var daglig leder i PWR Charge. Han har i etterkant benektet tilknytning utover at T5PC ønsket å investere i hans teknologiselskap ATM, og at T5PC gikk konkurs før de rakk å overføre pengene.


=== Terje Linder Andresen ===
Med en solid karriere bak seg innen bank og finans skilte Terje Linder Andresen seg ut fra sine langt yngre kolleger i T5PCs styre. Da selskapet gikk konkurs tonet han ned sin rolle og mente han ikke kunne lastes for det som skjedde.
Andresen døde i 2011.


=== Kjetil Hansen ===
Som de ansattes representant satt Kjetil Schøld Hansen i T5PCs styre. Da selskapet gikk konkurs meddelte han til media at han og de andre ansatte følte seg lurt og misbrukt.


=== Dennis Ekpete ===
Advokat Dennis Sander Ekpete hadde kjent Jim Wolden en stund før T5PC ble etablert, og han var involvert i flere av Woldens egne forretninger i tillegg til at de samarbeidet tett i utbredelsen av Alpha Club i det norske markedet. Mens Ekpete fortsatt var ansatt i Selmer ble han hyret inn av Wolden til å etablere selskapsstrukturen bak T5PC, herunder juridiske enheter i skatteparadiser. Han stilte også sin klientkonto til disposisjon for T5PC, og det ble avdekket at mer enn en milliard kroner fra T5PC-systemet hadde passert gjennom denne kontoen. Dette førte til at han ble utsatt for razzia fra Økokrim. Samtidig sto advokaten i en bitter konflikt om et boligprosjekt i Larvik.Ekpete ble i 2005 fratatt sin advokatbevilling på grunn av sin sentrale rolle i T5PC. Han har senere skiftet navn til Dennis Sander, fått tilbake sin advokatbevilling, og har etablert seg på nytt med eget advokatkontor.


=== Henrik Ellefsen ===
Selskapet PWC Charge ble brukt til å tappe penger ut av T5PC, og i dette selskapet var Henrik Ellefsen styreleder. I 2007 ble han dømt i Oslo Tingrett til fengsel i tre år og seks måneder, hvorav seks måneder betinget og tre år ubetinget. Han ble funnet skyldig i grov økonomisk utroskap og brudd på regnskapsloven. Ellefsen anket dommen, men fikk kun innvilget ny vurdering av straffeutmålingen. I Borgarting lagmannsrett ble Ellefsen i 2010 igjen dømt til 3 år og seks måneders fengsel, herav 2 år betinget og 18 måneder ubetinget, til inndragning av 3 641 430 kroner til fordel for statskassen og til tap av rettigheter til å drive selvstendig næringsvirksomhet og retten til å være daglig leder eller å ha annen ledende stilling i noe selskap, og til å være styremedlem i noe selskap.


=== Harald Ellefsen ===
Finansmannen Harald Ellefsen er far til Henrik Ellefsen, og det var han som trakk i trådene og hadde de riktige bekjentskapene da T5PC ønsket å etablere sitt eget meglerhus – Exente Securities.Økokrim tok ut tiltale mot Harald Ellefsen etter påstand om at han hadde tjent millionbeløp på transaksjoner mellom selskaper i T5PC-konglomeratet. I motsetning til sønnen ble han frikjent i retten. Saken førte likevel til et betydelig omdømmetap, noe som gjorde at det meste av hans forretningsvirksomhet smuldret bort i årene saken pågikk.


=== Frode Rudlang ===
Frode Rudlang var daglig leder i PWC Charge og var blant dem Økokrim tok ut tiltale mot. I domsavsigelsen sto Rudlang igjen med en dom på seks måneder betinget fengsel for grov utroskap og brudd på regnskapsloven.


=== Ståle Fossberg ===
P4-programleder Ståle Fossberg satt på en eierpost på 15 % i selskapet T5PC Travel, og fikk også utbetalt et større beløp fra morselskapet T5PC Invest AS i 2003. Hans bekjentskap med Jørn Ronnie Tagge og Jarl Moe resulterte i at han spilte inn et ti minutter langt lydklipp i P4s radiostudio som ble brukt til å markedsføre T5PC.Fossberg etablerte senere nettverkskonseptet My Private Trade sammen med Morten Oseberg Andersen. En rekke land har utstedt advarsler til sine borgere mot å investere penger i selskapet de mener er et pyramidespill og ikke har lisens til å tilby investeringer.


=== Jarl Moe ===
Den tidligere DJ-en Jarl Moe ble tidlig med i T5PC, og hans engasjement og karisma ble avgjørende for at Jørn Ronnie Tagge ville ha ham med seg over i Owners Group International som administrerende direktør. Han trakk seg imidlertid fra stillingen etter bare en måned.Siden har Moe vært koblet til en lang rekke omfattende svindelsaker, og flere kjendiser har stått frem og anklaget Moe for å ha misbrukt deres navn til å oppnå kredibilitet for sine svindelprosjekter. Han har pr. 2018 status som etterlyst. Britisk politi har anslått at Moe hadde lurt så mange som 300 personer gjennom konseptet Purple Program FX, og at det totalt kunne dreie seg om bedrageri i størrelsesorden 100 millioner kroner.


=== Thomas Øye ===
Finansmannen Thomas Øye hadde en perifer rolle i T5PC, og satt selv ikke med formelle verv i selskapet. Hans kontaktnett i finansverden ble likevel avgjørende for å kunne få satt i gang prosjekter som kunne gi investorene inntrykk av at det var store forretninger på gang. Han ble tiltalt for å ha formidlet et pengebeløp på 800 000 kroner, men dette ble han frifunnet for i retten.


=== Derek Broughton ===
Som ung mann kom engelske Derek Broughton til Norge i 1969, og begynte å utbre forretningsformen som i dag er kjent som MLM. Sammen med sin landsmann Charles Barlow rekrutterte han nordmenn til å la seg verve til selskapet Florida Peach Corporation.I en rekke medier ble Broughton omtalt som gründer i T5PC. Det kom etter hvert frem at han var blitt omtalt som dette utad for å skjule den egentlige grunnleggeren som var Jim Wolden. Han hadde tittelen Chairman of the board, i det britiske selskapet The 5% Community Global ltd. og skal ha eid 10 % av aksjene i det norskregistrerte selskapet The 5% Community Invest AS Som forkynner i Adventistkirken hadde han en fot innenfor de frikirkelige kretser og fikk rekruttert en lang rekke personer fra dette miljøet. Han gjorde også et forsøk på å rekruttere Diego Maradona som trekkplaster for selskapet. Dette gikk i vasken fordi det ble utstedt arrestordre på den pensjonerte fotballspilleren i hjemlandet Argentina.Han ble etter konkursen i T5PC siktet av Økokrim og utsatt for razzia. Det kom også frem at Aetat hadde betalt 350 000 kroner i støtte til et kursselskap etablert og ledet av Broughton.


=== Jonny Groth ===
Jonny Groth var daglig leder i selskapet T5PC Global Markets, men trakk seg ut av selskapet noen måneder før alt raknet. I 2005 ble han ansatt som direktør for inkubasjon og forretningsutvikling i Campus Kjeller, men i 2010 avslørte Dagbladet at han hadde jukset med sin CV, noe som resulterte i at han ble avskjediget.


=== Arne Longva ===
Arne Longva var tidligere direktør i selskapet StepStone, og ble finansdirektør i T5PC Global Market AS. Da Økokrim iverksatte sitt raid mot T5PC valgte Longva å legge kortene på bordet. I en tilståelsesdom ble han idømt 45 dagers betinget fengsel og en bot på 45 000 kroner for ulovlig manipulering av regnskap. Han flyttet til Sverige i etterkant av kollapsen i T5PC.


=== Stig Bakke ===
Som regnskapsfører i T5PC ble Stig Bakke idømt 45 dagers betinget fengsel og en bot på 25 000 kroner for medvirkning til regnskapsmanipulasjon under særlig skjerpende omstendigheter ved at aksjetransaksjoner ble kamuflert i regnskapet som kjøp av «goodwill».


=== Thor Hermansen ===
I 2003 deltok Thor Hermansen TV-programmet Big Brother, og hans kjendisstatus ble brukt som trekkplaster i vervingen av medlemmer til T5PC. Han fikk låne en gul ferrari for en helg og kjørte rundt i Oslo for å gi inntrykk av hvor rik man kunne bli dersom man satset på T5PC. Han investerte selv 100 000 kroner i selskapet, i etterkant av kollapsen måtte han selge huset sitt etter å ha innsett at pengene var tapt. Han fikk også venner og bekjente til å investere totalt 3 millioner i konseptet.
Noen år senere ble han en av de norske toppselgerne i nettverksselskapet Lyoness som i 2018 ble funnet å være et ulovlig pyramidespill av Lotteritilsynet.


=== Per Anders Sæhle ===
Advokat Per Anders Sæhle i advokatfirmaet Wikborg Rein ble hyret inn sommeren 2003 for å bistå T5PC blant annet i å hente inn 160 millioner kroner til selskapet. Han forfattet også en redegjørelse til Lotteritilsynet der han gikk god for at T5PC ikke var et pyramidespill. Over en 11 måneders periode fakturerte Sæhle T5PC for 5,6 millioner kroner i juridisk bistand. I oppvasken etter pyramidekollapsen fikk Sæhle krass kritikk fra Tilsynsrådet for advokatvirksomhet som mente han hadde brutt advokatforskriften på tre punkter. Han fikk likevel beholde sin advokatbevilling under tvil.


=== Steffan Kristoffersen ===
Steffan Kristoffersen ble høsten valgt inn i T5PCs styre som medlemmenes representant. Da selskapet kollapset ble han i media fremstilt som en sentral person i pyramidespillet. Selv tilbakeviste han dette og hevdet at han personlig hadde tapt nesten en million kroner på T5PC. Mens han fortsatt satt i T5PC-styret kastet han seg på Finn Ørjan Sæles nye nettverksselskap ThinkSeven.I desember 2004 ble Kristoffersen oppsøkt og drapstruet av et annet tidligere T5PC-medlem. Også hans kompanjong Marius Bergmo skulle tas av dage. Aggresjonen skyldtes både uoverensstemmelser i T5PC og at Kristoffersen og Bergmo var blitt tilbudt sentrale roller i ThinkSeven.


=== Per Kloster ===
Rederarvingen Per Kloster inngikk høsten 2003 en avtale om å låne 15 millioner kroner av T5PC. Pengene skulle investeres i Klosters selskap Cruise Partners, og en del av låneavtalen var at T5PC skulle kunne konvertere lånet til aksjer i selskapet. Da T5PC fikk problemer med likviditeten høsten 2004 sa Kloster seg villig til å gi selskapet et lån på 4,3 millioner, mot at lånet på 15 millioner skulle strykes dersom T5PC ikke gjorde opp lånet på 4,3 millioner innen 1. oktober 2004. Da lånet ikke ble innfridd kunne Cruise Partners bokføre en gevinst på 11,7 millioner på låneavtalen med T5PC. Skatt Øst fikk imidlertid en rettsavgjørelse på at denne gevinsten var skattbar, og skattekravet medførte at Cruise Partners ble slått konkurs.


== G16-lederne ==
De 16 høyest rangerte T5PC-medlemmene ble definert som G16-ledere eller Corporate Brokers. Totalt skal disse ha fått utbetalt 17,5 millioner kroner i provisjon for å ha vervet medlemmer inn i pyramiden.Finnmarkingene Rick Larsen og Henry Somby bygde en stor organisasjon av medlemmer under seg, i hovedsak i hjemfylket. Somby skal ha eid 2,2 millioner T5PC-aksjer. Da T5PC kollapset ble begge rekruttert til Jørn Ronnie Tagges nye nettverksselskap Owners Group International.Norsksvenske Willy Klausen hadde i likhet med Derek Broughton tilknytning til Adventistkirken, og han klarte å bygge et nettverk på 20 000 personer under seg i T5PC. Han gjorde også forsøk på å spre konseptet til Sverige. Tidligere hadde han gjort det bra som selger for MLM-selskapet Herbalife og deretter Nature´s Own før han i 2003 satset på T5PC.Dag Jostein Andresen og Dagfinn Mo hadde bakgrunn fra det frikirkelige miljøet, samt MLM-selskapene Nature`s Own og ACN Inc.. Da pyramiden raste proklamerte Andresen at han var ferdig med nettverkssalg for godt. Han skal ha eid 1,2 millioner T5PC-aksjer.
Øyvind Gryttingslien var kjent med nettverkssalg da han fattet interesse i T5PC. I 2002 sto han frem i Dagens Perspektiv og beklaget seg over å ha blitt lurt inn i en økonomisk felle i MLM-selskapet LR-International (nå LR Health & Beauty Systems). Han fikk tilbud om å bli med i styret i T5PC, noe han takket ja til, men han fikk kalde føtter og trakk seg ut etter kort tid. Han ble også tilbudt en sentral rolle i Jørn Ronnie Tagges nye nettverksselskap Owners Group International, men både han og Jarl Moe trakk seg ut herfra da dette selskapet også begynte å rakne.Senere ble Gryttingslien sentral i utbredelsen av MLM-selskapet MXI Corp. og sjokoladen Xocai, inntil hele det norske nettverket raknet i 2012 etter massiv negativ medieomtale. Fra å ha hatt tittelen Silver Executive i MXI Corp. gikk han til å bli Grand Diamond i MLM-selskapet Wor(l)d Global Network.Tore Værnes vervet selv 31 personer til T5PC. Han anslo at medlemmene i Trøndelag tapte 40 millioner på T5PC. Han satset videre på MLM-selskapet Tiens.Jens Kristian Brustad, Anne Brith Brustad og Margit Solheim var de tre G16-lederne som ble med over i ThinkSeven.De øvrige var Børge Arnesen, Anders N. Fjærli, Kim Johnsen,Ole Jørgen Kvarsvik, Kjetil B. Mathisen og Steinar Karlsen.


== Varslerne ==


=== Ingebjørg Vamråk ===
Blant de titusenvis av nordmenn som hadde investert i penger i T5PC befant jusstudenten Ingebjørg Vamråk seg. Hun skjønte tidlig at T5PCs forretningsmodell var destruktiv, og bestemte seg for å konfrontere ledelsen og avsløre deres dobbeltspill. I media ble hun fremstilt som den som den som hadde veltet hele lasset, men hun fikk også kritikk for at hun selv hadde tjent penger på aksjesalg.Vamråk ble senere rådmann i Fedje kommune, men måtte forlate stillingen i 2018 etter intern strid i kommunens administrasjon. Hun fikk med seg en sluttpakke på 1,5 millioner kroner.


=== Olav Sylte ===
Før T5PC var slått konkurs samlet advokat Olav Sylte sammen forsmådde medlemmer som hadde spyttet inn store beløp uten å få den lovede avkastning tilbake. Han rettet kritikk mot Økokrim for ikke å innledet etterforskning av T5PC til tross for mange tips. Han stilte spørsmål ved habiliteten til advokatselskapet Selmer som har blitt oppnevnt som bobestyrer for konkursboet etter T5PC. Bakgrunnen for kritikken var at Dennis Ekpete var ansatt i Selmer forut for sitt engasjement i T5PC.


=== Ragnar Brekke ===
Som jurist i Skatteetatens spesialavdeling for skattekriminalitet ledet Ragnar Brekke razziaen mot T5PC i oktober 2004. Han var da tydelig på at Økokrim burde starte etterforskning av selskapet.


== Referanser ==


== Eksterne lenker ==
Trygve Hegnar: Alt om TPC
T5PC: Metoderapport til Skup 2004 fra NRK Forbrukerinspektørene